《金菊对芙蓉·何介夫公子招觞菊》
清代·杨葆光

虫语吟秋，蝶衣惊梦，西风吹过重阳。恰霜螯肥美，绿蚁浮香。

翩翩公子多情甚，许故人、跌宕词场。坐中谁最，画师董巨，词客姜张。

犹忆放棹丹杨。有金焦北固，暝色苍苍。又吴山把盏，旧事难忘。

论交须似秋容淡，共东篱、陶令评量。月明归路，满头插遍，莫笑臣狂。

作者简介：（1830—1912）江苏娄县人，字古酝，号苏盦，又号红豆词人。诸生。同治间，居保定莲池书院，与修《畿辅通志》。光绪间官浙江景宁知县。骈散文诗词均有名。有《苏盦集》。